Michañs eo ral an dud o deus bet c'hoariet da c'hoarioù rummad Layton hep bezañ soñjet e vefe dispar gwelet ur film gantañ. Ret eo anzav ez eus un aergelc'h dreist hag eo labouret kenañ an tammoù filmoù er c'hoarioù, setu ez eus peadra da soñjal se.  Ha deuet eo da wir! Etre ar pevare hag ar pempvet c'hoari e tremen ar film. (An trede c'hoari a zeu er-maez a-benn warc'hoazh er c'hwec'hkorn, un tammig spoil a zo neuze)  Peseurt kevrin o do Layton ha Luke da ziskoulmañ ? Hini ur c'hoariva e  lec'h ma vez profet ar vuhez difin d'un arvester…  Istor, faltazi, mojennoù etrevroadel a zo evel boaz. A-fed bevaat eo brav al labour met un tamm iskis implij an 3D, fiñvoù traoù zo (mekanikoù da skouer) na glotont ket re gant aergelc'h XIXvet kantved Layton. Gouzañvet e vez met gwelloc'h e vefe bet mirout tresañ "giz-kozh" marteze.  Mod all e klot an istor gant ar bed evidon, met ur santad iskis a zo gant an hollad, evel ma vefe lodennoù plijus ar c'hoari hep na vefemp delezeg d'o welet. Nemet a luziadennoù a zo (n'eo ket gwall soutil penaos int lakaet en istor ouzhpenn) ha dipitus eo en ur stumm rak se an hini a zo pal ar c'hoarioù. Start eo lakaat anezho en ur  film eveljust, met seblantout a ra drol neuze. An disoc'h a erru re vuan, enfin un digempouez a zo e-keñver ar c'hoarioù.  Ar sonerezh a zo plijus-tre avat (ha pouezus en istor) ha traoù fentus a zo, paneveken tudenn Layton hag a laosk ar reoù all da vervel disoursi (bon, ne varvont ket eveljust, met ne oa ket anat gouzout er penn-kentañ) ^^  Setu neuze, ur film bevaat plijus met n'eo ket direbech. Reiñ a ra din c'hoant c'hoari kentoc'h eget traoù all!   An embannadur cheuc'h a zo plijus memestra gant ar storyboard klok (dedennus eo ordin da sellet me gav) hag un toulladig traoù ouzhpenn a zesk deomp gant keuz e felle d'ar skipailh a laboure war an 3D ne vefe ket merzet gant an arvestourien (okay tudoù, n'on eus ket memes daoulagad)  met ivez un tamm penaos eo bet savet ar studio Level-5 hag ar rummad Layton. Al lodenn zedennusañ a zo bet evidon an hini diwar-benn ar studio en deus graet war-dro an tresañ hag ar seveniñ dre vras (sevener ar film eo en doa sevenet al lodennoù filmoù er c'hoarioù). Tu 'zo ivez da selaou un tamm sonerezh pouezus en istor ha kompren resis penaos eo troc'het. Ret eo anzav e ra un hanter eur a deulfilm tamm-pe-damm ar pezh a zo un tamm treut evit un embannadur cheuc'h…  Hag ul luziadennig a zo, evit gwelet  traoù ouzhpenn war al lec'hienn. Ret eo kavout ur rummad sifroù gant sikour ar voest met n'on ket deuet a-benn evit ar mare (klasket 'm eus un toullad traoù koulskoude!)…